b'\n_START_ARTICLE_\nJohdanto ja allegro (Ravel)\n_START_PARAGRAPH_\nJohdanto ja allegro harpulle, huilulle, klarinetille ja jousikvartetille (ransk. Introduction et allegro pour harpe, fl\xc3\xbbte, clarinette et quatuor) on Maurice Ravelin s\xc3\xa4vellys vuodelta 1905. Se kantaesitettiin Pariisissa 22. helmikuuta 1907.\n_START_SECTION_\nTaustaa\n_START_PARAGRAPH_\nVuonna 1904 Pleyel-yhti\xc3\xb6 tilasi Claude Debussylt\xc3\xa4 s\xc3\xa4vellyksen uudenlaiselle kromaattiselle harppumallilleen, ja syntyi teos Danse sacr\xc3\xa9e et danse profane harpulle ja orkesterille. Kilpaileva soitinvalmistaja \xc3\x89rard vastasi tilaamalla Ravelilta kappaleen, joka esittelisi heid\xc3\xa4n uuden pedaaliharppunsa mahdollisuuksia. Tilauksen tuloksena syntyi seitsem\xc3\xa4lle soittajalle s\xc3\xa4velletty Johdanto ja allegro, jossa harpun lis\xc3\xa4ksi kuullaan huilua ja klarinettia sek\xc3\xa4 jousikvartettia. Ravel omisti teoksen \xc3\x89rardin johtajalle Albert Blondelille. S\xc3\xa4vellys syntyi hyvin nopeasti, koska Ravelilla oli kiire l\xc3\xa4hte\xc3\xa4 purjehduslomalle yst\xc3\xa4viens\xc3\xa4 kanssa._NEWLINE_Harpulle hyvin sopivaan Ges-duuriin s\xc3\xa4velletyss\xc3\xa4 teoksessa on nimens\xc3\xa4 mukaiset kaksi osaa, jotka soitetaan ilman taukoa. Alun johdanto, esitysmerkinn\xc3\xa4lt\xc3\xa4\xc3\xa4n Tr\xc3\xa8s lent, on vain 26 tahdin mittainen. Sit\xc3\xa4 seuraava allegro-osa noudattaa muunneltua sonaattimuotoa ja alkaa sooloharpun kehitelmill\xc3\xa4 jo esitellyst\xc3\xa4 teemasta. Huilu ja klarinetti esittelev\xc3\xa4t toisen teeman pizzicaton s\xc3\xa4est\xc3\xa4m\xc3\xa4n\xc3\xa4. Fortissimo-huipennuksen j\xc3\xa4lkeen harpun kadenssi johtaa mahtipontisuutta v\xc3\xa4ltt\xc3\xa4v\xc3\xa4\xc3\xa4n nopeaan finaaliin. Teoksen kesto on noin 11 minuuttia._NEWLINE_Johdanto ja allegro oli yksi harvoista Ravelin itse levytt\xc3\xa4mist\xc3\xa4 teoksista, ja sit\xc3\xa4 esitettiin paljon. Ravel kuitenkin jostain syyst\xc3\xa4 j\xc3\xa4tti teoksen pois teosluettelostaan. H\xc3\xa4n sovitti kappaleen vuonna 1906 kahdelle pianolle, mutta ei hyv\xc3\xa4ksynyt muiden tekemi\xc3\xa4 sovituksia alkuper\xc3\xa4ist\xc3\xa4 laajemmille kokoonpanoille.'